OBJAVTE 

SVOJE 

PREČO 

SIMON SINEK, DAVID MEAD, PETER DOCKER

Praktická príručka hľadania poslania a zmyslu pre vás a váš tím

Vydala Porta libri, Bratislava v roku 2019 ako svoju 155. publikáciu. 

Z anglického originálu Find Your Why preložil Ján Žitňanský. 

Redakčná úprava: Porta libri

Obálka a DTP: Karol Prudil

ekniha: Radovan Rumanovič 

Copyright © Simon Sinek, 2017

All rights reserved including the right of reproduction in whole or in part in any form.

This edition published by arrangement with Portfolio, an imprint

of Penguin Publishing Group, a division of Penguin Random House LLC.

Slovenské vydanie © Porta libri, Bratislava 2019

Všetky práva slovenského prekladu vyhradené Preklad © Ján Žitňanský

Obálka a DTP: Karol Prudil

Porta libri

Legionárska 4

811 07 Bratislava

Telefón: 02 – 55 64 08 68

porta@porta.sk

www.porta.sk

ISBN 978-80-8156-188-7

Prečo robíš to, čo robíš?

Čo ťa ráno dostane z postele?

A prečo by to malo niekoho zaujímať?

Vstať ráno z postele je jedným z najväčších potešení v živote.

Vstať každé ráno –

s jasnou predstavou, prečo na dnešnom dni záleží,

prečo na každom dni záleží.

Tak to môže byť, keď objavíš vlastné PREČO.

Toto je začiatok inšpiratívnej cesty –

tvojej inšpiratívnej cesty.

SIMON SINEK je optimista, ktorý verí, že zajtrajšok ľudstva môže byť lepší. 

Jeho prednáška ZAČNI OTÁZKOU PREČO na TED.com je treťou najsledovanejšou 

prednáškou všetkých čias. Získajte viac informácií o jeho práci aj o tom,

ako môžete inšpirovať ľudí okolo vás na 

StartWithWhy.com

DAVID MEAD začínal ako školiteľ pre firmy a organizácie. V roku 2009 sa pridal 

k tímu ZAČNI OTÁZKOU PREČO, aby vytvoril materiál a nástroje, ktoré pomáhajú 

pri šírení Simonových silných myšlienok. Dnes už sám prednáša a organizuje workshopy, 

ktorými pomáha ľuďom zmeniť porozumenie líderstva a organizačnej kultúry.

PETER DOCKER je bývalý dôstojník Royal Air Force a profesionálny pilot. 

Odkedy sa Peter v roku 2011 pridal k tímu ZAČNI OTÁZKOU PREČO, 

spolupracuje s organizáciami po celom svete, aby im pomohol jasne formulovať 

ich poslanie, vyučovať lídrov a vytvárať kultúru, v ktorej všetci ľudia prekvitajú.

Najznámejšou knihou Simona Sineka je START WITH WHY, 

ktorá vyšla v slovenskom preklade ako ZAČNI OTÁZKOU PREČO

vo vydavateľstve Porta libri (Bratislava, 2018): www.porta.sk/preco 

Kniha OBJAVTE SVOJE PREČO je praktickým pokračovaním tejto knihy 

a obidve spolu vás vyzbroja všetkým, čo potrebujete na objavenie 

svojho poslania a zmyslu.

PREDSLOV

od Simona Sineka

Prežívať naplnenie v práci je právo a nie výsada. Každý z nás má právo cítiť sa naplnený prácou, ktorú robí – prebudiť sa inšpirovaný a tak ísť do práce, cítiť sa na pracovisku v bezpečí a vracať sa domov s pocitom, že sa podieľal na niečom väčšom, ako je on sám. Pocit naplnenia nie je lotéria. Nie je vyhradený len pre pár vyvolených šťastlivcov, ktorí by si mohli povedať: „Milujem, čo robím.“

Zodpovednosťou ľudí vo vedúcich pozíciách je vytvárať prostredie, v ktorom všetci cítia, že sú súčasťou niečoho väčšieho než oni sami. Tí, ktorí pracujete pre organizácie, ktoré vás počas pracovného dňa ničím neinšpirujú, sa sami musíte stať lídrami, ktorých by ste si priali mať. Odhliadnuc od postavenia v organizácii, všetci máme aspoň jedného kolegu, klienta alebo dodávateľa, v interakcii s ktorými môžeme prevziať zodpovednosť za to, ako sa oni cítia, keď s nami pracujú. Cieľom nie je venovať pozornosť prekážkam, ktoré nám stoja v ceste. Sústreďme sa na vytváranie pozitívneho a trvalého vplyvu na všetkých ľudí v našom okolí.

Koncept PREČO predstavuje hlbokú a osobnú cestu, ktorá sa zrodila v bolesti. Tento koncept som objavil v období, keď som sám stratil akúkoľvek vášeň pre svoju prácu. Odporúčania, ktorých sa mi dostávalo od iných ľudí, mi veľmi nepomohli: „Rob, čo ťa baví,“ „Hľadaj svoje šťastie,“ „Nadchni sa.“ Hoci sú to všetko bezpochyby dobré a správne veci, sú v podstate nevykonateľné. V teoretickej rovine som v zásade súhlasil so všetkými podobnými radami, ale stále som netušil, čo mám presne zmeniť. Nevedel som, čo konkrétne mám v pondelok ráno spraviť inak. A to je dôvod, prečo sa otázka PREČO stala významnou silou v mojom živote a naďalej ňou zostáva. Objav odpovede na vlastnú otázku PREČO nielenže opäť rozdúchal moju vášeň, ale mi aj ponúkol filter, pomocou ktorého dokážem robiť lepšie rozhodnutia. Táto odpoveď mi poskytla novú optiku, cez ktorú dnes vnímam svet inak. A skrze túto optiku – inšpirovaním ľudí, aby robili, čo ich inšpiruje, aby sme tak spoločnými silami menili svet – som začal kázať o koncepte PREČO a o Zlatom kruhu. A ľudia počúvali. V skutočnosti ľudia spravili viac, než len počúvali. Pridali sa ku mne, aby šírili túto myšlienku a zdieľali moju víziu. A tak sa zrodilo naše hnutie.

Prednáška pre TED, ktorú som urobil v roku 2009, pomohla rozšíriť moje myšlienky medzi výrazne väčšie množstvo ľudí a moja
prvá kniha ZAČNI OTÁZKOU PREČO vniesla do konceptu ešte hlbší pohľad. Ľudia a organizácie, ktorí poznajú svoje PREČO, si užívajú väčší a dlhotrvajúci úspech, väčšiu dôveru a lojalitu svojich zamestnancov aj zákazníkov a sú progresívnejšie a inovatívnejšie ako ich konkurenti. Koncepty PREČO a Zlatý kruh sa stali významným kúskom mozaiky sveta, ktorý som si vysníval. Ale bol tu jeden problém.

Hoci som vedel zdôvodniť existenciu a silu otázky PREČO a hoci som pomohol pár jednotlivcom a organizáciám objaviť ich vlastnú odpoveď na túto otázku, nebolo v mojich silách zasiahnuť a zmeniť život veľkému počtu ľudí. Môj tím dnes stavia na tom, čo som sám začal. Dokonca tento môj proces ešte vylepšili. Začali pomáhať ľuďom. Navyše vyvinuli online kurz s cieľom pomôcť ľuďom objaviť ich vlastné PREČO. Ale ani to nestačilo.

A to je dôvod, prečo existuje táto kniha. Ak kniha ZAČNI OTÁZKOU PREČO presviedča čitateľa o potrebe hľadania odpovede na túto otázku, potom kniha OBJAVTE SVOJE PREČO ponúka návod ako na to. V predchádzajúcej knihe je vidieť, že ja som ten chlapík s nápadom, ktorý však netuší, ako ho zrealizovať vo väčšom meradle v praxi. A tu prichádza na scénu David a Peter.

Peter Docker a David Mead sa ku mne na tejto ceste pripojili, pretože boli inšpirovaní svetom, ktorý som si vysníval. Obaja majú jedinečnú schopnosť pretaviť moju víziu – našu víziu – do reálneho života. Ja som snáď prišiel na to, ako pomôcť jedincovi objaviť jeho odpoveď na otázku PREČO, ale David a Peter to dokázali so skupinou šesťdesiatich ľudí.

David vie dotiahnuť veci tak, aby všetko fungovalo. Pred niekoľkými rokmi sa nechal inšpirovať jedným z mojich príhovorov. Preto začal vo svojej vtedajšej spoločnosti vytvárať tréningové programy a pracovné materiály, aby tým pomohol svojim kolegom. Všetko robil úplne sám bez toho, aby mňa či kohokoľvek iného požiadal o pomoc. Keď som sa dozvedel, čo urobil, bol som ohromený hĺbkou jeho chápania mojich myšlienok a ako ich bol schopný uviesť do praxe.

Peter odišiel do výsluhového dôchodku z Kráľovského letectva, ale chcel byť naďalej užitočný v súkromnom sektore. Dozvedel sa o tom, čo robím, a kontaktoval ma, aby mi len povedal, ako veľmi ho moja práca inšpirovala. Peter zlúčil moje myšlienky s prácou, ktorú už sám robil, aby tak posilnil jej vplyv. Krátko po tom,
ako sme sa zoznámili, sa stal mentorom kolegov z nášho tímu a robil to úplne nezištne. To, čo robil, bolo tak dobré, že sme mnohé z jeho nápadov začali využívať na budovanie našej spoločnosti a rast nášho hnutia.

Peter aj David sa k nám nakoniec pridali a vzniklo medzi nimi hlboké priateľstvo. Ich mimoriadne nadanie pomohlo zdokonaliť moju prácu. Preto, keď sa mi naskytla príležitosť, aby som napísal pokračovanie knihy ZAČNI OTÁZKOU PREČO, som sa obrátil s prosbou o pomoc práve na Davida a Petra. To sú tí chlapíci, ktorí predstavujú „AKO“ môjho „PREČO“. A teším sa, že naše hnutie im poskytlo príležitosť, aby sa o svoje skúsenosti mohli podeliť s mnohými ľuďmi.

Túto knihu sme tvorili niekoľko rokov. Peter a David cestovali po celom svete, aby rozprávali o PREČO a následne úzko spolupracovali s jednotlivcami a organizáciami, aby im pomohli porozumieť, objaviť a zužitkovať tento koncept. Peter a David počúvali otázky, odhaľovali prekážky a prichádzali s čoraz lepšími nápadmi, ako propagovať našu víziu. A do tohto prichádzate vy všetci, ktorí chcete zásadne zmeniť spôsob, akým funguje svet biznisu a organizačného rozvoja. Ak chceme pomôcť organizáciám vytvárať kultúru, v ktorej sú dôvera a spolupráca štandardom a nie výnimkou; ak chceme vybudovať nami vysnívaný svet, budeme potrebovať aj vašu pomoc. Veľa pomoci. Hoci práca, ktorú môj tím začal, odštartovala istú zmenu, sami ju nedokážeme dotiahnuť do úspešného konca. Potrebovali by sme na to celú armádu.

David a Peter napísali túto knihu tak, aby slúžila ľuďom ako praktická príručka. Táto samostatná publikácia vám poskytne všetky potrebné časti mozaiky, s pomocou ktorých dokážete objaviť a poskladať svoje vlastné PREČO. Knihu sme úmyselne navrhli so širokými okrajmi, aby ste si počas čítania mohli robiť vlastné poznámky. Slobodne si do nej píšte, podčiarkujte, robte na stránkach záložky v podobe oslích uši a zvýrazňujte si všetko, čo potrebujete. Je to pracovný nástroj, nie kniha do vitríny.

OBJAVTE SVOJE PREČO je proces, je to cesta. Aj keby sa v knihe nachádzali presné kroky s podrobným návodom, ako postupovať, stále budete potrebovať vynaložiť značné úsilie a byť trpezliví. Pamätajte, táto kniha je iba sprievodca. Držte sa uvedených krokov, poučte sa z ponúknutých konceptov a slobodne ich prispôsobte svojej situácii, aby ste si vytvorili váš vlastný proces. Ak objavíte niečo iné, čo funguje lepšie, do toho!

Považujte túto knihu len ako signálnu pištoľ, ktorá odštartuje beh na dlhú trať. Tento výstrel vás naplní nadšením a energiou. Ale lekcie, ktoré sa počas tohto behu budete učiť, teda ako žiť svoje
PREČO, vás budú inšpirovať a ukážu vám, čoho ste naozaj schopní. A zapamätajte si najdôležitejšiu vec. Cieľom nie je len prejsť cieľovou čiarou, ale aj vidieť, koľkých ľudí dokážete inšpirovať, aby bežali spolu s vami.

Všimnite si, že v kníhkupectvách býva jedno celé oddelenie typu „motivačná literatúra“ alebo „pomôž si sám“. Ale žiadne oddelenie nemá názov „ako pomôcť iným“. Ale to je presne to, o čo sa spoločne snažíme. Sme priekopníci priemyslu pomoci druhým. Všetkým, ktorí chcú objaviť svoje PREČO, ktorí chcú, aby ich firmy a organizácie začínali otázkou PREČO a ktorí chcú pomôcť aj ostatným jednotlivcom objaviť ich vlastné PREČO… Všetkým, ktorí chcú pomôcť budovať svet, v ktorom sa väčšina ľudí ráno budí s inšpiráciou ísť do práce, v ktorej sa cítia bezpečne a vracajú sa z nej domov naplnení z činnosti, ktorú vykonávali… Týmto všetkým vravím: „Vitajte!“ Čím viac ľudí zdvihne ruku a povie: „Môžeš so mnou počítať,“ tým väčšia bude šanca, že sa nám to podarí. Ste za?

OBJAVTE

SVOJE

PREČO

ÚVOD

Veľa za našimi klientami cestujeme, ale niekedy nasadne biznis na rovnaké lietadlo a nájde si nás tam. Presne to sa stalo jedného dňa Petrovi, keď letel z Miami do St. Louis. Tu je ten príbeh prerozprávaný jeho slovami:

Bol som vyčerpaný. Jediné, po čom som túžil, bolo dostať sa konečne do destinácie, kam som mal namierené. Ďalší let. Ďalší cudzí človek, pri ktorom musím sedieť. Modlil som sa k bohom leteckej prepravy za prísediaceho, ktorý by nezasahoval do môjho osobného priestoru ani fyzicky, ani verbálne. Chcel som len, aby ma všetci nechali na pokoji. Ale ako sa ukázalo, môj sused bol práve z obávanej sorty a bolo jasné, že toto bude zase jeden z tých letov.

Už som sa mentálne pripravoval na štvorhodinový let, keď si ku mne prisadol Steve, ktorý sa mi hneď predstavil. Po krátkom rozhovore o počasí mi začal rozprávať, čím sa živí. Ak ste sa už v podobnej situácii ocitli, iste to poznáte – Steve zaiste nebol bodyguard hollywoodskych hviezd, ktorý sa túžil podeliť o zákulisné informácie o ich milostnom živote a drogových škandáloch. Žiadne pikantné príbehy ani klebety, ktorými by mi chcel spríjemniť cestu. Nie. Steve už dvadsaťtri rokov predáva oceľ. Áno, oceľ. Strhujúce, že?

Ako sa neskôr ukázalo, oceľ, ktorú Steve predával, nebola hocijaká oceľ. Jeho spoločnosť so sídlom vo Švédsku vyrába mimoriadne kvalitnú oceľ, ktorá umožňuje strojom pracovať efektívnejšie, pretože súčiastky vyrobené z nej, napríklad prevodovka automobilu, sú ľahšie. A keďže Steve bol inžinier, osobne vedel posúdiť a doceniť vyššiu kvalitu ich ocele v porovnaní s inými typmi ocele dostupnými na trhu.

Keď svoj predslov skončil, pozrel na mňa a očividne očakával doplňujúcu otázku, ktorá by mu umožnila naďalej rozprávať o oceli. Problém bol v tom, že mňa nezaujímalo, čo Steve robil. Nebolo to o tom, že som strohý či nespoločenský typ, alebo že sa zaujímam len o klebety. Nič z toho ma nevystihuje. Mňa však nepriťahuje, čo ľudia v živote robia, ale prečo to robia. Namiesto toho, aby som sa ho spýtal, koľko jeho oceľ stojí, alebo kto sú jeho najvýznamnejší klienti, som sa k nemu otočil a odvetil: „No a čo?“

„Ehm, uh,“ zaváhal Steve, pretože vôbec nepochopil moju otázku. Spýtal som sa ho preto inak: „Rozumiem tomu tak, že oceľ, ktorú predávate, je výnimočne ušľachtilá. Chápem, že umožňuje výrobu ľahších komponentov, ktoré zefektívňujú stroje. No a čo?“

Steve sa zakoktal, no nakoniec z neho vypadlo: „Nemusíme používať veľa materiálu.“

To znie už lepšie. Ešte trochu som naňho zatlačil: „A aký je v tom rozdiel?“ Na chvíľu to vyzeralo, že Steve skolabuje. Chcel predsa len nadviazať nezáväzný rozhovor. A teraz tu uviazol na celé tri hodiny so mnou a mojimi čudnými otázkami (karta sa obrátila). Ale pokračovali sme v rozhovore a ja som mu pomáhal objavovať nové odpovede.

Ako sa ukázalo, použitie takejto čistej ocele znamená, že súčiastky z nej vyrobené si zachovávajú rovnakú pevnosť, aj keď sa použije menej materiálu. Ak sa použije menej materiálu, znamená to aj menšie množstvo tavenej rudy. To vyžaduje nižšiu spotrebu energie na výrobu ocele, z čoho vyplýva menej znečistené životné prostredie. Ak sa taká oceľ použije na výrobu stroja ako napríklad auta, spomínané výhody sa znásobujú: auto je ľahšie, a preto spotrebúva menej paliva a následne produkuje menej znečisťujúcich látok. A ako keby toho nebolo dosť, čistejšia oceľ je ľahšie recyklovateľná. Toto všetko bolo nadmieru zaujímavé… Ale stále sme sa nedostali k tomu, prečo bol Steve zo svojej práce taký nadšený.

Povedal som: „Šetrenie paliva a znižovanie znečistenia ovzdušia sú skvelé veci, ale musí v tom byť aj niečo iné, čo vás v tomto biznise udržalo dvadsaťtri rokov.“ Je to naozaj dlhá doba, aby bol človek stále zapálený pre tú istú prácu. „Musí v tom byť predsa niečo viac; niečo, čomu úprimne veríte,“ podpichol som ho. A potom sa to stalo. Prvý krát sa počas nášho rozhovoru stalo, že sa Stevove rozžiarili oči. A vylial zo seba svoje pocity.

Steve je odhodlaný udržiavať našu zem zdravú pre dobro svojich detí a pre budúce generácie. Jedným zo spôsobov, akým to možno dosiahnuť, je byť zodpovednejší vo využívaní bohatých prírodných zdrojov našej planéty. Po celý čas jeho prednášky o oceli sa o tom ani jedenkrát nezmienil, hoci práve to ho inšpirovalo, aby začal cudziemu človeku v lietadle rozprávať o ušľachtilej oceli.

Požiadal som Steva, aby mi dovolil preformulovať jeho „výťahovú“ prezentáciu. „Stručne povedané,“ začal som príhovor, ako keby som bol Steve, „ja verím, že prírodné zdroje je potrebné využívať v prospech ľudstva. A tiež verím, že tak máme konať zodpovedne, aby sme udržali planétu bezpečnú a zdravú aj pre naše deti. Toto moje presvedčenie ma viedlo k tomu, aby som sa stal inžinierom a stal sa členom mojej súčasnej firmy. Naša spoločnosť so sídlom vo Švédsku – krajina odhodlaná presadzovať udržateľnosť – vyvinula metódu, ktorá pomáha konštruktérom vyvíjať a vyrábať ľahšie, efektívnejšie a ekologickejšie produkty. A naša cesta k udržateľnosti vedie cez odľahčenú oceľ.“

„Ďakujem vám,“ povedal rozžiarený Steve. „Práve ste slovami vyjadrili dôvod, prečo rád robím to, čo robím.“

Len vďaka tomu, že som svoju verziu príhovoru začal dôvodom, prečo Steve miluje svoju prácu, som mu pomohol uvidieť, že nie to, čo robí, ale prečo to robí, mu prinášalo pocit naplnenia viac než dve desaťročia. Inšpiruje ho dôvod, prečo robí svoju prácu. Jeho prácu sme prepojili s porozumením jej zmyslu a Steve tak objavil svoje PREČO.

Vaša vízia je realizovateľná
len tak, že ju poviete nahlas.

Ak si ju necháte sami pre seba,

zostane len výplodom
vašej fantázie.

Každý z nás má vlastné PREČO, ktoré je hlboko zakorenené v našich cieľoch, zámeroch či presvedčeniach a je zdrojom nášho nadšenia a inšpirácie. Je možné, že to svoje ešte nepoznáte, alebo neviete, ako by ste ho vyjadrili slovami. Ale ručíme vám, že aj vy ho máte. Ak chcete objaviť svoje PREČO a nechcete čakať, či si k vám v lietadle jedného dňa náhodou neprisadne Peter, môže vám pomôcť táto kniha. Veríme, že každý z nás si zaslúži žiť ako Steve: Budiť sa ráno inšpirovaný ísť do práce a prichádzať z nej večer domov s pocitom naplnenia z činností, ktoré sme vykonali.

Naplnenie nie je len ďalším synonymom pre šťastie. Šťastím nás môžu napĺňať rôzne veci: dosiahnuť cieľ, byť povýšený, získať nového klienta, dokončiť projekt… Ale šťastie je len dočasné. Je to iba pocit, ktorý dlho nevydrží. Nikto nechodí po svete nabudený z cieľa predaja, ktorý sa mu podarilo dosiahnuť pred dvanástimi mesiacmi. Ten zážitok dávno odvial čas.

Koniec ukážky